**ג'יי רודרמן** (באנגלית: **Jay Ruderman**; נולד ב-16 במרץ 1966) הוא פילנתרופ ופעיל חברתי אמריקאי, המכהן כנשיא קרן משפחת רודרמן, הפועלת לשילוב אנשים עם מוגבלויות בכל תחומי החיים והחברה ולחיזוק הקשר בין ישראל לקהילה היהודית בארצות הברית. לקרן משרדים בבוסטון, ניו יורק ורחובות. נבחר על ידי הג'רוזלם פוסט לאחד מ-50 היהודים המשפיעים של השנה לשנת 2016 ולשנת 2022. בשנת 2019 זכה בפרס מטעם הארכיון היהודי בארצות הברית על פועלו לחיזוק הקשר של ישראל עם הקהילה היהודית בארצות הברית.

ביוגרפיה
--------

ג'יי רודרמן נולד ב-16 במרץ 1966 למשפחה יהודית בבוסטון. הוא הבכור מבין שלושת ילדיהם של מרשה ומורטון רודרמן. אביו היה מהמקימים של חברת מדיטק (Meditech) המספקת שירותי ניהול ידע עבור חברות בתחום הרפואי. הוא בעל תואר ראשון מאוניברסיטת ברנדייס ותואר שני במשפטים מאוניברסיטת בוסטון. לאחר סיום בית הספר למשפטים הוא עבד כעוזר לתובע המחוזי בסיילם, מסצ’וסטס. בסתיו 2001 מונה לסמנכ"ל של הוועד האמריקאי-ישראלי לענייני ציבור (איפא"ק) במדינות ניו אינגלנד. בשנת 2005 ג’יי התגייס לצבא הגנה לישראל, והיה לאיש הקשר בין צה"ל ובין יהדות התפוצות. לאחר סיום שירותו הצבאי הוא חזר לאיפא"ק, הפעם כמנהל תחום המנהיגות במשרדי הארגון בישראל.

רודרמן עוסק בפעילות מקצועית ציבורית, הן בתחומי הפוליטיקה והמשפט, והן בסנגור ובכתיבה למען קידום התחומים המזוהים עם הקרן שהוא עומד בראשה. בתחום השילוב הוא יזם את הענקת פרס מורטון א. רודרמן לקבוצות ויחידים שקידמו את תחום השילוב. בין הזוכים בפרס נמצאים גם השחיין האולימפי מייקל פלפס והשחקנית זוכת פרס האוסקר מרלי מטלין. רודרמן היה ממובילי המאבק למען ייצוג הולם של אנשים עם מוגבלויות בתעשיית הבידור בהוליווד, כולל מתן אות הוקרה לסדרות וסרטים שעושים זאת. כמו כן רודרמן גם הוביל את הקמת לינק20, רשת פעילים חברתיים עם וללא מוגבלות הפועלת ברחבי העולם לקידום השיח ושינוי התפיסה בנושא השילוב. בתחום יחסי ישראל והקהילה היהודית בארצות הברית רודרמן יזם את הקמתה של תוכנית רודרמן ללימוד יהדות ארצות הברית באוניברסיטת חיפה. בנוסף, רודרמן הביא משלחות של חברי כנסת לסיורים לימודיים בארצות הברית, היה ממקימי השדולה ליחסי ישראל - יהדות ארצות הברית בכנסת, ויזם ימי עיון וכנסים בנושא לחברי הכנסת.

רודרמן מכהן בוועד המנהל של הסוכנות היהודית, אוניברסיטת חיפה, ושל ארגון הג'וינט העולמי והוא פעיל בקרב ארגונים שונים הפועלים לחיזוק הקשר בין יהדות ארצות הברית לבין ישראל. בנוסף, הוא בעל תואר ד"ר לשם כבוד מטעם אוניברסיטת ברנדייס ומטעם אוניברסיטת חיפה.

ג'יי נשוי לשירה רודרמן ויש להם ארבעה ילדים.

קישורים חיצוניים
----------------

* אתר האינטרנט הרשמי של קרן משפחת רודרמן
* טל טננבוים, הפרקליט האמריקאי שעלה לישראל ומחלק מיליונים לצדקה, באתר Nrg. פורסם 11 בינואר 2012
* אורן מג'ר, "לקשר הנחלש עם יהדות ארה"ב יהיו גם השלכות כלכליות", באתר TheMarker‏, 6 בפברואר 2012
* אביהוא קדוש, להוסיף ערך, באתר ynet, 2 ביוני 2013
* יפעת קונפינו-לוי, "היהודים בארצות הברית מאוכזבים מהאופן שבו ישראל מנוהלת ברמה הפוליטית" באתר מעריב. פורסם 8 ביוני 2019

הערות שוליים
------------

1. ↑  Steve Linde, JERUSALEM POST 50 MOST INFLUENTIAL JEWS: NUMBER 46 - JAY AND SHIRA RUDERMAN, Jerusalem Post, ‏29.09.2016
2. ↑  Jay and Shira Ruderman: Jews combining philanthropy and advocacy, The Jerusalem Post | JPost.com (באנגלית אמריקאית)
3. ↑  Jay and Shira Ruderman receive Jacob Rader Marcus Award, Jewish Journal, ‏2019-09-19 (באנגלית)
4. ↑  JAY RUDERMAN ’88 Commencement
5. ↑  "Class of 1993 - School of Law", BU
6. ↑  פלפס: "לא רציתי לחיות, לא דאגו לבריאותי הנפשית", באתר ynet, 27 במאי 2019
7. ↑  מיכל גלנטי, רודרמן מעניק פרס לזוכת האוסקר, באתר מעריב, ‏21.06.2017
8. ↑  Tim Gray, Ruderman Foundation Salutes Four TV Shows for Disability Depiction, but No Films, Variety, ‏06.05.2019
9. ↑  לינק20, באתר פייסבוק
10. ↑  The Ruderman Family Foundation and MIT present LEAD20@MIT, המכון הטכנולוגי של מסצ'וסטס, ‏01.05.2019
11. ↑  Sarah Kim, MIT Sloan School Of Management Partners With Ruderman Family Foundation For Leadership Program, Forbes, ‏22.04.2019
12. ↑  איריס רימון, אנחנו צריכים אותם והם אותנו, באתר ynet, 2 באפריל 2017
13. ↑  שמעון כהן, שדולה חדשה: יחסי ישראל-יהדות ארה"ב, באתר ערוץ 7, ‏21.01.2012
14. ↑  צביקה קליין, לראשונה: יום הוקרה ליהדות ארצות הברית בכנסת, באתר מקור ראשון, ‏25.05.2016
15. ↑  Members Of The Assembly Serving On BOG Committees, The Jewish Agency (באנגלית)
16. ↑  Board of Governors, אוניברסיטת חיפה
17. ↑  Officers & Board Members, JDC
18. ↑  Jay Ruderman '93 to Receive an Honorary Degree From Brandeis University, BU, ‏17.05.2018
19. ↑  דוקטור לשם כבוד: שירה וג'יי רודרמן, באתר אוניברסיטת חיפה, ‏02.06.2015